钦定古今图书集成/明伦汇编/宫闱典/第022卷 > 《贺册皇太后表》刘禹锡
## 钦定古今图书集成/明伦汇编/宫闱典/第022卷 > 《贺册皇太后表》刘禹锡

臣某言：“伏见制书，以二月二十五日册立皇太后。盛
礼毕陈，德音远被。一人有庆，万国同欢。”〈中贺〉伏以皇
太后禀灵作合，诞圣表祥，徽号极域中之尊，至仁为
天下之母。陛下君临有国，子道无违。长乐宫中，永献
南山之寿；濯龙门上，再扬东汉之风。率土臣子，不胜
欢忭。